Document ID: 32003R1392

Kommissionens forordning (EF) nr. 1392/2003
af 4. august 2003
om ændring af forordning (EF) nr. 174/1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved forordning (EF) nr. 806/2003(2), særlig artikel 31, stk. 14, og
ud fra følgende betragtninger:
(1) Ifølge artikel 21 i Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter(3), senest ændret ved forordning (EF) nr. 500/2003(4), ydes der ingen restitution, hvis produkterne ikke er af sund og sædvanlig handelskvalitet den dag, udførselsangivelsen antages. Med henblik på at sikre en ensartet anvendelse af de gældende bestemmelser bør det i Kommissionens forordning (EF) nr. 174/1999(5), senest ændret ved forordning (EF) nr. 833/2003(6), præciseres, at for at nyde godt af en restitution bør de produkter, der omhandles i artikel 1 i Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(7), senest ændret ved direktiv 94/71/EF(8), og som findes i artikel 1 i forordning (EF) nr. 1255/1999, tilvirkes efter bestemmelserne i nævnte direktiv og være forsynet med det deri fastsatte sundhedsmærke.
(2) For at forebygge at bestemmelserne omgås, bør det fastsættes, at de produkter, der omhandles i artikel 1 i forordning (EF) nr. 1255/1999, og som er bestemt til dyrefoder, ligeledes bør tilvirkes efter bestemmelserne i direktiv 92/46/EØF og være forsynet med det deri fastsatte sundhedsmærke, hvis der ansøges om restitution for disse produkter.
(3) For at kunne træffe alle de foranstaltninger, der er nødvendige for at sikre mærkning af produkter, der er bestemt for udførsel med restitution, og for at muliggøre udførsel fra eksisterende lagre og anvendelse af emballage, der ikke er forsynet med sundhedsmærket, bør denne forordning anvendes fra den 1. januar 2004.
(4) Forordning (EF) nr. 174/1999 bør derfor ændres i overensstemmelse hermed.
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
I artikel 1 i forordning (EF) nr. 174/1999 indsættes som stk. 4:
"4. For at kunne nyde godt af en restitution bør de i artikel 1 i forordning (EF) nr. 1255/1999 omhandlede produkter være i overensstemmelse med bestemmelserne i direktiv 92/46/EØF og navnlig være tilvirket i en autoriseret virksomhed samt opfylde de betingelser for sundhedsmærkning, der er fastsat i nævnte direktivs bilag C, kapitel IV, afsnit A."
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. august 2003.

Labels: 3
17